স্যাটেলাইট ট্যাগ লাগানো কুমির লোকালয় থেকে উদ্ধার
কুমিরের আচরণ ও গতিবিধি জানতে স্যাটেলাইট ট্যাগ বসিয়ে গত ১৬ মার্চ সুন্দরবনে ছেড়ে দেওয়া চারটি কুমিরের মধ্যে একটি পিরোজপুরের সীমান্তবর্তী এলাকার একটি পুকুরে আটকা পড়ার পর এটিকে উদ্ধার করেছে বন্যপ্রাণী ব্যবস্থাপনা ও প্রকৃতি সংরক্ষণ বিভাগ।
আজ শুক্রবার সন্ধ্যা ৭টার দিকে প্রতিষ্ঠানটির খুলনা অফিসের কর্মীরা কুমিরটিকে উদ্ধার করে নিয়ে যায়।
বন্যপ্রাণী ও জীববৈচিত্র্য সংরক্ষণ কর্মকর্তা তন্ময় আচার্য্য জানান, কুমিরটিকে পুনরায় সুন্দরবনে অবমুক্ত করা হবে।
স্থানীয় চৌকিদার মো. মজিবর রহমান জানান, গতকাল রাত ১১টার দিকে মোটরসাইকেল চালিয়ে যাওয়ার সময় দুই যুবক পিরোজপুরের নাজিরপুর উপজেলার মাটিভাঙ্গা গ্রামের পার্শ্ববর্তী বাগেরহাটের চিতলমারী উপজেলার বাংলাবাজার এলাকায় রাস্তার ওপর কুমিরটিকে দেখতে পান। তাদের উপস্থিতি টের পেয়ে কুমিরটি রাস্তার পাশে খনন করা একটি পুকুরে নেমে পড়ে।
রাতেই খবর পেয়ে কুমিরটিকে পাহারা দেন চৌকিদার মজিবর রহমানসহ আরও কয়েকজন।
ধারণা করা হচ্ছে, কুমিরটি সুন্দরবনে ছেড়ে দেওয়ার পর বিভিন্ন এলাকা ঘুরে নাজিরপুরের মধুমতি নদীতে চলে আসে। এরপর সেখান থেকে এটি রাতের কোনো একসময় ডাঙায় উঠে আসে।

কুমিরের আচরণ ও গতিবিধি জানতে স্যাটেলাইট ট্যাগ বসিয়ে গত ১৬ মার্চ সুন্দরবনে ছেড়ে দেওয়া চারটি কুমিরের মধ্যে একটি পিরোজপুরের সীমান্তবর্তী এলাকার একটি পুকুরে আটকা পড়ার পর এটিকে উদ্ধার করেছে বন্যপ্রাণী ব্যবস্থাপনা ও প্রকৃতি সংরক্ষণ বিভাগ।